חוק לקידום הבנייה במתחמים מועדפים לדיור (הוראת שעה) (תיקון מס' 7), התשפ"א-2021 
הצעת חוק ממשלתית, הכנסת ה-24
פורסם: ספר החוקים, חוברת 2925, עמ' 398, 2021-08-08T00:00:00+03:00
נקבע בחוק הארכת הוראת השעה שבה קבוע מסלול תכנון מיוחד למתחמים מועדפים לדיור לתקופה נוספת של ארבע שנים, וכן נוספה אפשרות להארכת הוראת השעה בשתי תקופות נוספות של שנה כל אחת. 
כמו כן, מוצעים שינויים נוספים הנדרשים על מנת לתת מענה לאתגרים תכנוניים שנמצא כי נכון יהיה לטפל בהם במסגרת אותו מסלול תכנון מיוחד.  
בין השינויים שנקבעו בחוק: הרחבת סמכויות הוועדה בנוגע לתכנון במתחמי פינוי ובינוי במסגרת התחדשות עירונית, קידום תכנון ביישובים של האוכלוסייה הערבית לרבות הדרוזית והצ'רקסית וכן במתחמים לדיור המיועדים לאוכלוסייה החרדית, וכן הרחבת סמכות הוועדה והסמכתה לאשר תכניות במתחמים מוטי פיתוח תחבורה בסמוך לתחנות הסעת המונים שייקבעו בתכנית לתשתית לאומית.
כמו כן, נקבעו מגבלות על האחוזים משטח המשבצת שניתן לגרוע מיישובים חקלאיים, כדי לשמר את אופיים הכפרי ולשמור על השטחים הפתוחים, וכן נקבעו הוראות לעניין הכוונת שיקול הדעת בהכרזה על מתחמים מועדפים כך שיילקחו בחשבון גם שיקולים הנוגעים להיבטים סביבתיים.
בנוסף, נעשה שינוי בהרכב הוועדה כך שמעתה תיכלל בה נציגות של ראש רשות מקומית שהיא יישוב של בני האוכלוסייה הערבית, לרבות הדרוזית והצ'רקסית וכן משקיף מטעם המועצות האזוריות ומטעם משרד הרווחה.